ΓΡΑΠΤΗ ΕΡΩΤΗΣΗ P-3315/98

υποβολή: Konstantinos Hatzidakis (PPE) προς την Επιτροπή

(27 Οκτωβρίου 1998)

Θέμα: Επιχειρησιακό Πρόγραμμα "Τηλεπικοινωνίες" στην Ελλάδα

Πληροφορούμαι, ότι το επιχειρησιακό πρόγραμμα "Τηλεπικοινωνίες", ενταγμένο στο Β' ΚΠΣ σε ό,τι αφορά την Ελλάδα, με προβλεπόμενη κοινοτική χρηματοδότηση ύψους 203,743 εκατ. Ecu για την περίοδο 1994-1999, παρουσιάζει ορισμένα προβλήματα που έχουν προκαλέσει την παρέμβαση της Επιτροπής προς την ελληνική κυβέρνηση. Συγκεκριμένα, σύμφωνα με τις πληροφορίες αυτές, τα προβλήματα εστιάζονται κυρίως στο ότι: α) η ελληνική κυβέρνηση δεν έχει εναρμονίσει την εγχώρια νομοθεσία με τις κοινοτικές οδηγίες, β) ο ΟΤΕ δεν έχει προχωρήσει σε εσωτερική αναδιοργάνωση και στην κατάρτιση συστήματος κοστολόγησης, γ) ο ΟΤΕ δεν παραχωρεί και στις άλλες εταιρίες κινητής τηλεφωνίας τις συχνότητες του συστήματος DCS-1800 που έχει η Cosmote, θυγατρική του ΟΤΕ. Θα ήθελα να με πληροφορήσει η Επιτροπή:

1. Αν το επιχειρησιακό πρόγραμμα "Τηλεπικοινωνίες" εκτελείται όπως έχει συμφωνηθεί ανάμεσα στην ΕΕ και στην ελληνική κυβέρνηση ή αν πράγματι είναι αλήθεια ότι έχει διακοπεί η κανονική εκτέλεση του προγράμματος, ποιος είναι ο λόγος και ποιες οι συνέπειες για την Ελλάδα ως προς την απορρόφηση των σχετικών κονδυλίων;

2. Ποιες είναι οι υποχρεώσεις τις οποίες είχε αναλάβει η ελληνική κυβέρνηση για τη σωστή εκτέλεση του προγράμματος και αν τηρούνται αυτές οι υποχρεώσεις;

3. Αν το όλο θέμα σχετίζεται με τις προγραμματικές συμφωνίες που υπέγραψε ο ΟΤΕ με ιδιωτικές επιχειρήσεις τον Δεκέμβριο του 1997, και αν ναι με ποιο τρόπο;

Απάντηση της κας Wulf-Mathies εξ ονόματος της Επιτροπής

(30 Νοεμβρίου 1998)

1.-2. Το άρθρο 4 της απόφασης της Επιτροπής της 18ης Δεκεμβρίου 1995 σχετικά με τη χορήγηση χρηματοδοτικής ενίσχυσης των Διαρθρωτικών Ταμείων για το επιχειρησιακό πρόγραμμα "τηλεπικοινωνίες" προβλέπει την τήρηση του χρονοδιαγράμματος που πρότειναν οι ελληνικές αρχές στο πλαίσιο του υποπρογράμματος 1 για την εναρμόνιση της ελληνικής νομοθεσίας σ¢αυτόν τον τομέα επί ποινή αναστολής των πληρωμών των κοινοτικών πιστώσεων.

Μετά από διάφορες παρατάσεις που ανέρχονται σε δύο έτη πέραν της προθεσμίας που προβλέπεται απ¢αυτό το χρονοδιάγραμμα και μετά από τη διαπίστωση ότι οι κοινοτικές οδηγίες στον τομέα αυτό δεν είχαν μεταφερθεί ορθά στην Ελλάδα, η Επιτροπή ανήγγειλε στις ελληνικές αρχές, με την επιστολή της 12ης Αυγούστου 1998, την απόφασή της να αναστείλει τις πληρωμές του εν λόγω προγράμματος.

Πράγματι, η σημερινή κατάσταση της μεταφοράς των ευρωπαϊκών οδηγιών στον τομέα των τηλεπικοινωνιών έχει ως εξής: διαπιστώθηκαν 11 περιπτώσεις παραβιάσεων (μεταξύ των οποίων περιλαμβάνονται η περίπτωση της υπηρεσίας DCS-1800 και η έλλειψη ενός συστήματος του ΟΤΕ (Οργανισμός Τηλεπικοινωνιών Ελλάδος) σχετικά με το κόστος των εκμισθούμενων γραμμών), οι οποίες οδήγησαν στην αποστολή πολλών προειδοποιητικών επιστολών, σε αιτιολογημένη γνώμη και σε μια καταδίκη εκ μέρους του Ευρωπαϊκού Δικαστηρίου.

Εν τω μεταξύ, αυτό το επιχειρησιακό πρόγραμμα απορρόφησε ήδη, από την έγκρισή του, 141 εκατ. ECU (70 % των προβλεπόμενων πιστώσεων). Η αναστολή των πληρωμών αφορά μόνο τις υπόλοιπες πιστώσεις. Η αναστολή αυτή θα αρθεί όταν οι ελληνικές αρχές θα έχουν πράγματι εφαρμόσει την κοινοτική νομοθεσία.

Πρέπει να σημειωθεί, ωστόσο, ότι επιτόπου το ΕΠ συνεχίζει να εκτελείται. Πραγματοποιούνται συνεδριάσεις για να εξετασθούν τα άλλα σημεία που καθυστερούν, ιδίως η εφαρμογή του μέτρου 3.7 που αφορά τη χρηματοδοτική ενίσχυση στον ιδιωτικό τομέα για προωθημένες εφαρμογές των τηλεπικοινωνιών.

3. Το θέμα των προγραμματικών συμφωνιών που υπέγραψε ο ΟΤΕ δεν σχετίζεται με την αναστολή των πληρωμών.